NOVÉ ZÁMKY. Obvinenie zo zločinu lúpeže a prečinu výtržníctva si vyslúžil 47-ročný muž z Rumunska, ktorý vo štvrtok 13. augusta prepadol v Nových Zámkoch 62-ročnú ženu. Ako informovala hovorkyňa Krajského riaditeľstva policajného zboru v Nitre Božena Bruchterová, k útoku došlo v Bernolákovom parku okolo obeda.
Nič netušiacej pani Márii najskôr strhol z ucha náušnicu a chcel jej ukradnúť kabelku. Pani pred útočníkom začala utekať a schovala sa v neďalekej čakárni ordinácie, kde ju prenasledoval. Tu bol podozrivý muž zadržaný policajnou hliadkou a bol predvedený na oddelenie, uviedla Bruchterová.
Rumunský občan bol podľa jej slov v zlom zdravotnom stave. Preto bol hospitalizovaný v nemocnici, kde ho strážili policajti. Vyšetrovateľ už muža obvinil. "Obvinený je stíhaný väzobne. V prípade preukázania viny mu hrozí trest odňatia slobody na sedem až 12 rokov," dodala Bruchterová.